שבעה שירים באוקטובר

"שבעה שירים באוקטובר" הוא אלבום ופרויקט מוזיקלי של גלי צה"ל וגלגלצ וכולל שירים שנכתבו על ידי או בשיתוף חללי מתקפת הפתע על ישראל ומלחמת חרבות ברזל. האלבום יצא לאור ביום השנה למתקפה, ב-7 באוקטובר 2024 בהוצאת גלי צה"ל, גלגלצ ומשרד הביטחון. "אולי תִּפָּתַח הדלת" – אביב חג'ג' ז"ל ודניאלה גלבוע הכירו בקורס התצפיתניות בשנת 2022. אביב ניגנה בכינור, פסנתר וגיטרה מגיל צעיר; דניאלה שאפה להיות זמרת מפורסמת ולמדה מוזיקה בתיכון. הקשר ביניהן התחזק בזכות האהבה המשותפת למוזיקה, והן הפכו לחברות קרובות. עקב שגרת המשמרות הקשוחה, הן היו מתנדבות להישאר ערות לאחר המשמרות ולשיר ולנגן לשאר התצפיתניות. הן תועדו מבצעות קאברים לשירים של אמנים ישראליים כמו טונה ויסמין מועלם במיגונית במוצב נחל עוז, שם האקוסטיקה הייתה טובה. אחת המפקדות שלהן, סמ"ר ים גלס ז"ל, תמכה במוזיקה, וביחד עם יעל, מפקדת נוספת, ניסו לכתוב יחד שיר. ים תרמה לשיר את השורה "עוד שיר נכתב על הפסנתר". השיר המקורי נכתב, הולחן ובוצע על ידי אביב, דניאלה וים, ותועד במיגונית בנחל עוז, בה מאוחר יותר נהרגה אביב באירועי ה-7 באוקטובר וממנה נחטפה דניאלה גלבוע על ידי חמאס. השיר "אולי תיפתח הדלת" בוצע על ידי עדן בן זקן, ששמרה על המילים והלחן המקוריים של אביב, ים ודניאלה. המוזיקה עובדה והופקה על ידי משה בן אברהם ואופק יקותיאל. "חיים ששווה לחיות" – יובל זילבר ז"ל כתב את המילים: ”יש לי שריטה שלכתוב בקרבי זה מזל רע...” כחמש שנים לפני שנפל בקרב ברצועת עזה. ב-7 באוקטובר 2023 היה בטיול בתאילנד, וחזר לארץ כדי להתנדב לשירות מילואים, למרות שלא קיבל צו 8, ושירת כחייל פשוט למרות דרגתו כקצין. ב-1 בנובמבר 2023 נפל בקרב על מוצב פלסטין בצפון רצועת עזה, שכיום נקרא "מוצב יובל" על שמו. הטקסטים שכתב יובל בהערצה לגיבורים שנפלו במלחמות ישראל קיבלו משמעות מחודשת לאחר נפילתו. ג'ימבו ג'יי, במסגרת הפרויקט "שבעה שירים באוקטובר" של גלי צה"ל וגלגלצ, הלחין את מילותיו של יובל בשיתוף פעולה עם אביו, איתי זילבר, שהוא בסיסט מוערך שניגן באלבום "אפר ואבק" של יהודה פוליקר. איתי זילבר ניגן בשיר והיה שותף מלא לתהליך ההלחנה וההפקה של השיר לזכרו של בנו. "מה היינו בחיינו" – נעמה בוני ז"ל החזיקה מחברת מלאה בשירים מקוריים שכתבה מגיל קטן, שכללו תובנות על העתיד שלה ושירי לב שבור. היא נהגה להקליט חלק מהטקסטים בקולה באמצעות הטלפון הנייד. היא שירתה כמשקית ת"ש ונהרגה ב-7 באוקטובר במוצב יפתח הסמוך לזיקים בעת ששמרה בש"ג. רגעיה האחרונים הוקדשו לתפעול המצב בשטח עם לוחמים נוספים ולהזהרת הנוכחים בבסיס מפני הגעת מחבלים, ובכך הצילה את חייהם. במסגרת הפרויקט חברו עדן גולן ועילי בוטנר כדי להנציח את נעמה דרך מילותיה בשיר "מה היינו בחיינו". "נגה" – שחר פרידמן ז"ל, בן 21 מירושלים, שירת בגדוד 101 של צנחנים בתור קמב"צ. הייתה לו "שריטה" של כתיבת טקסטים מקוריים. דיבר ערבית שוטפת מגיל 16, מתוך רצון לקריירה ביטחונית, ואף ניהל שיחות עם ערבים מקומיים. היה בזוגיות של שלוש שנים עם בת זוגו, נגה. שחר נהרג ב-18 בנובמבר 2023 לאחר שנכנס לטהר מבנה בעזה, תוך ידיעה שייתכן ויש בו מחבלים חיים. שחר הקליט שירים וכתב מסרים אישיים, אותם שלח לחבריו ולמשפחתו לפני מותו. השיר "נגה" כולל קטעים מקוריים שכתב ושירים שהוקלטו על ידו. "חלומות שנמחקים" – ב-7 באוקטובר רב-סרן שגיא גולן ז"ל הבטיח לארוסו עומר אוחנה לכתוב את נדרי החתונה. שגיא היה קצין ביחידת הלוט"ר שיצא לפקד על צוות בלחימה במחבלים ולהציל אזרחים בקיבוץ בארי. במהלך הקרב בקיבוץ בארי, ב-8 באוקטובר 2023, שגיא נהרג בזמן שחילץ את גופתו של סגן אלוף אלי גינסברג ז"ל, מפקד יחידת הלוט"ר. באמצע הקרב, שגיא מצא רגע לכתוב את נדרי החתונה. נדרי החתונה ששגיא כתב התגלו לאחר מותו, והפכו לשיר על ידי עברי לידר, שגם שר בלווית שגיא את השיר "זכיתי לאהוב" שהיה אמור להיות שיר החופה של הזוג. "בין העננים" – עדי אודיה ברוך הייתה תושבת קריית נטפים, צלמת בנפשה, ובנוסף לצילום ולציור, כתבה גם שירים, אמרות ומילים. עדי שאפה להיות צלמת צבאית אך לא התקבלה לתפקיד. עם זאת, היא הצטיינה בתפקיד אחר בצבא - סמלת מבצעים. בבוקר 7 באוקטובר, אביה של עדי נקרא למילואים והיא לא. עדי התעקשה להשיג צו 8 והצליחה. ב-9 באוקטובר אביה הסיע אותה לטרמפ למילואים במודיעין, ומשם המשיכה לשדרות. במהלך הנסיעה רקטה פגעה ליד הרכב ורסיס פגע בראשה של עדי, והרג אותה. עדי השאירה אחריה מחברות ותיקיות סודיות במחשב עם שירים וכתבים רבים, שנמצאו לאחר מותה. השיר "בין העננים", שהפך לשיר לזכרה כחלק מהפרויקט בוצע על ידי שרית חדד. השיר מבטא את רצונה של עדי שאם תלך לעולמה לפני הזמן, משפחתה וחבריה יחגגו את החיים, יקומו עם חיוך בכל בוקר ויעריכו כל רגע קטן. "עד בלי די" – אסיף לוגר ז"ל אהב מוזיקה, עסק בה, וכתב שירים. הוא שירת כלוחם בשריון. הוא נהרג ב-31 באוקטובר 2023, שלושה ימים אחרי כניסת הכוחות הקרקעיים לעזה, ושבועות ספורים אחרי יום הולדתו ה-21. בזמן הלחימה בעזה, מטען מגנטי שהוצמד לטנק בו היה פגע בטנק והרג את אסיף יחד עם חבריו. אסיף השאיר מאחוריו מחברות רבות עם שירים וטקסטים שנמצאו בטלפון וביומניו לאחר מותו. "פתאום הגיע סתיו" – יהל גזית ז"ל, מהיישוב רקפת שבמשגב, היה סמ"פ בשריון. כינויו של יהל היה "יהלי", כפי שקראו לו חבריו. היה אוהב מוזיקה, כתב, הלחין, ניגן ושר. יחד עם עמרי וים, חבריו מהתיכון, הקים את להקת "רעש לבן". הלהקה הקליטה אלבום עם שירים, כולל השיר "נפילתי" שהושמע ברדיו. "פתאום הגיע סתיו" הוא השיר הראשון של הלהקה שיוצא לאחר נפילתו של יהל. אהוד בנאי הצטרף לשיר וללהקה, והשמיע את שיריהם בתוכנית הרדיו "זה המקום" בגל"צ. יהל נפל בקרב ברצועת עזה ב-4 בדצמבר 2023, בגיל 24. עוד מעט נהפוך לשיר שבעה שירים באוקטובר, באתר גלי צה"ל שבעה שירים באוקטובר, רשימת השמעה, באתר יוטיוב האלבום שבעה שירים באוקטובר, בשירות הזרמת המוזיקה "ספוטיפיי" משה בן אברהם, אופק יקותיאל, רועי דורון, עמוס בן דוד, אוריאל וינברגר, אורי אבני, רועי מכלוף, תמר יהלומי, יונתן קלימי, גלעד שמואלי, עמרי שליסל וים גולדשטיין אולי תיפתח הדלת - אביב חג'ג' ז"ל, ים גלס ז"ל ודניאלה גלבוע - עדן בן זקן (מתוך "שבעה שירים באוקטובר"), סרטון בערוץ "גלגלצ, הערוץ הרשמי", באתר יוטיוב, 7 באוקטובר 2024 "7 שירים באוקטובר" | לזכרו של יובל זילבר ז"ל, סרטון בערוץ "GLZ Radio גלצ", באתר יוטיוב, 7 באוקטובר 2024 "7 שירים באוקטובר" | לזכרה של נעמה בוני ז״ל, סרטון בערוץ "GLZ Radio גלצ", באתר יוטיוב, 2 באוקטובר 2024 "7 שירים באוקטובר״ | לזכרו של שחר פרידמן ז״ל, סרטון בערוץ "GLZ Radio גלצ", באתר יוטיוב, 6 באוקטובר 2024 חלומות שנמחקים - עברי לידר על פי נדריו של שגיא גולן ז"ל (מתוך "שבעה שירים באוקטובר"), סרטון בערוץ "גלגלצ, הערוץ הרשמי", באתר יוטיוב, 7 באוקטובר 2024 בין העננים - שרית חדד על פי מילים של עדי אודיה ברוך ז"ל (מתוך "שבעה שירים באוקטובר"), סרטון בערוץ "Jnhe7vBxvGg", באתר יוטיוב, 7 באוקטובר 2024 "7 שירים באוקטובר״ | לזכרו של אסיף לוגר ז״ל, סרטון בערוץ "GLZ Radio גלצ", באתר יוטיוב, 7 באוקטובר 2024 פתאום הגיע סתיו - רעש לבן ואהוד בנאי - מילותיו של יהל גזית ז"ל (מתוך "שבעה שירים באוקטובר"), סרטון בערוץ "KCSTKwwmbZU", באתר יוטיוב, 7 באוקטובר 2024